mteb/NusaParagraphTopicClassification huggingface dataset:
Kawan-kawan pasti lah ndak asiang jo olahraga sepakbola kan? Sepakbola adolah olahraga nan sangaik ambo sukoi dan ambo sangaik hobi bamain jo manonton sepakbola. Manuruik data dari world atlas, sepakbola adolah olahraga paliang populer di dunia. Sepakbola dimainkan di mano sajo dan disukoi dek siapo sajo. Penggemar sepakbola bukan hanyo urang-urang nan lah dewasa, tapi anak-anak dan urang tuo pun menggemari sepakbola. Jumlah penggemar sepakbola manuruik data dari world atlas adolah sajumlah 4 miliar urang nan tersebar di saluruah dunia. Dengan jumlah penggemar nan sabanyak itu ndak heran kalau sepakbola manjadi olahraga paliang populer di dunia. Jadi apokah kalian ndak baminat untuak bamain sepakbola?
Dalam iduik apolagi di Indonesia ko kito tantu ndak asiang samo yang namonyo tetangga. Baitupun Fani. Fani punyo tetangga urang Chindo, namonyo Vilme. Fani banyak belajar dari tetangganyo baiak itu tentang budaya dan bahasonyo, walaupun mereka mamakai bahaso daerah kampuangnyo. Fani jo Vilme beda agamo, Fani Islam dan Vilme Budha. Walaupun macam tu, urangtu tetap iduik rukun jo saling mangharagoi. Mereka iduik badampiangan jo tetangga lain, merka saliang mambantu. Satiok minggu mereka salalu gotong royong untuak mambarasian kawasan kampuangnyo. Iduik batetangga dengan rukun emang mambaok dampak positif untuak masiang-masiang urang. Satiok ado nan punyo masalah, urangtu basamo-samo mambantu. Jadi, apopun masalah dapek dihadapi basamo. Salain itu, masalah dimasyarakat pun jarang bahkan bisa dikecekan ndak pernah tajadi.
Tampek makan atau biaso nyo urang sabuik restoran marupokan tampek untuak menikmati makanan nan langsuang di masak an di tampek nan alah di sadioan. Pelayanan dan raso makanan manjadi kunci tampek diminati banyak urang. ambiak lah contoh nan sadang banyak dikecek an urang kini adolah Karen's Dinner nan baru buka di Jakarta. Mambuek konsep pelayanan nan kasa di tampek awak makanan nan mano makanannyo barupo makanan dari lua nagari. Pelayanan nan ditarimo untuak urang nan makan di tampek banyak nan mangecek an indak sasuai samo budaya urang awak. Maskipun damikian popularitas nan tajadi makin manjadi karano konsep restorannyo nan beda dari yang lain. Asalkan makanan nan awak pasan sasuai nan di pasan dan lamak di paruik tantunyo konsep mode iko banyak disukoi anak mudo jaman kini.
Tetangga adolah urang nan dakek samo kito. Sabanyak apopun dunsanak wak, kalau ado masalah contohnyo kamaliangan nan ka manolong duluan adolah tetangga. Jadi sangailah pantiang manjalin hubungan nan elok antar sasamo, terutamo jo tetangga. Saliang sapo dan ramah ka tetangga hinggo kito tau kalau urng sabalah rumah dalam kondisi elok. Ndak banyak kini kasus keluarga ataupun urang nan maningga dan mambusuak didalam rumahnyo, taunyo pun karano baun nyo nan alah manyebar kamano-mano. Hal itu tajadi karano ketidakpedulian antaro sasamo. Jadi, sasibuk dan sasusah apopun jan lupoan untuak silaturahmi dan tegur sapo ka sasamo terutama tetanggo. Karano bisa jadi saat kito susah tetangga bisa jadi penolong. Untuak itu jago keharmonisan sasamo tetanggo, jan ado nan saliang salisiah paham. Dengan kito saliang bategur sapo pun bisa manjadikan iduik bahagia, karano senyum dapek mambaok kabahagiaan dalam iduik
Kini ndak paralu repot-repot kalau nio mamakan makanan atau oleh-oleh khas dari berbagai macam daerah. Mulai dari Sabang samapai Merauke alah bisa awak dapek an kini tanpa harus pai ka daerah tersebut. Banyak caro nan bisa awak lakukan diantaronyo adolah dengan mamakai jastip (Jasa Titip). Jadi kok kawan atau kenalan awak ado nan pai ka daerah tertentu awak tingga titip se oleh-oleh khas daerah tu. Bahkan kini banyak akun-akun instagram tapicayo nan fungsinyo khusus mambuka jasa ko. Skala nyo ndak cuma dalam negeri bahkan alah sampai lua nagari.Tingga labiahan se pitihnyo sabagai jasa titipnyo alah bisa awak manikmati oleh-oleh khas daerah dari ma se.
Wakatu kuliah Dori suko macubo hal-hal baru, ditambuah inyo baru patamo kali tingga di kota gadang. Banyak hal-hal baru di kota nan ndak pernah inyo sobok di daerah asalnyo. Dori baru tau urang kota suko minum minuman kareh. Inyo mancaliak kawan-kawan kuliahnyo kadang pai ka bar untuak minum-minum. Dek penasaran, akhirnyo Dori mambaranian diri untuak ikuik minum ka bar jo kawan-kawannyo. Dori penasaran baa raso minuman kareh tu dan baa rasonyo mabuak. Pas mancubo alkohol patamo kali Dori maraso ndak baa, tapi pas alah galeh katigo, kaampek, Dori mulai maraso pusiang dan mual. Karno ndak kuek akhirnyo inyo muntah-muntah di toilet. Samanjak itulah Dori jadi banci jo alkohol.
Kini sadang musim durian dan di rumah Riri kini sambuah bana durian. Karno Riri bosan makan durian dalam bantuak buah, akhirnyo inyo punyo ide untuak mambuek pancake durian. Inyo manyiokan bahan untuak kulik pancake duriannyo yaitu talua, tapuang tarigu, susu cair, dan pawarna makan. Sadangkan untuak isinyo bahannyo yaitu whip cream jo dagiang buah durian se. Patamo-tamo Riri mambuek adonan untuak kulik pancake. Inyo campuan sado bahan tadi, abih itu dimasak dan dibantuak kuliknyo di ateh teflon. Satalah itu riri mangocok whip cream dan manambahan dagiang buah durian sampai tabantuak krim. Kulik nan alah jadi tadi, Riri masuakan krim durian lalu dilipek bantuak mambuek risoles. Abih itu pancake durian nan alah jadi, inyo masuakan ka kulkas supayo krim duriannyo baku.
Bibit adolah apliaksi reksa dana untuak mambantu investor pamulo nan nio bainvestasi. Perusahaan bibit ko merupakan perusahaan finanasial milik PT Bibit Tumbuh Bersama. Di bibit ko ado 3 reksa dana nan ditawarka dengan resiko nan babeda-beda. Saah satu produk bibit adolah reksadana pasar uang nan diparuntuak an bagi kalian nan nio bainvestasi tapi dengan risiko nan sangaik randah. Berdasarkan pengalaman ambo katiko mambali reksa na jenis ko, grafik tiok hari nyo cenderung data dan alun pernah samo sakali mangalami penurunan meskipun saat pandemi datang. Oleh karno itu, reksa dana jenis ko banyak disimpan dek urang untuak tujuan dana daruraik, bukan investasi.
Becak acok awak tamuan di kawasan-kawasan wisata daerah Jawa. Bukan becak motor tapi becak nan dikayuah. Berdasarkan pengalaman ambo surang waktu liburan ka Solo dan Jogja naiak transportasi wisata becak kayuah dari satu tampek wisata ka tampek wisata lainnyo sangat mangesankan. Manuruik ambo sensasi naiak becak kayuah ko babeda bana jo becak motor. Labiah tanang dan damai se rasonyo. Walaupun jalannyo lambek tapi itu lo nan mambueknyo babeda dari transportasi lainnyo. Sambia mancaliak pemandangan-pemandangan nan masih autentik mode di solo sambia mandanga bunyi kayuahan becak apak tu perasaan ko raso-raso di baok ka tahun 90 an. Ndak bising dan ndak mamakak.
Liburan hari rayo samo keluarga salalu manjadi liburan nan manyanangan. Pado dulu tu kami pai liburan ka batang aia samo-samo jo dunsanak dari parantauan. Kami baranang di batang aia di balakang rumah. sianyuik dari ateh ka bawah malewati batu-batu nan kalau indak hati-hati bisa mambuek awak cidera. dibatang aia tu kalau malangkah pun harus hati-hati karano ado batu nan licin dek lumuik nan bisa mambuek awak jatuah dan tasungkua. Salain batu balumuik ado pulo batu nan runciang, jadi emang harus hati-hati bana kalau kamalangkah. karano pijakan nan salah bisa mambuek awak cidera. Jadi harus diparatian bana pijakan ma nan ka awak piliah.
Taman yang ancak awak kunjungi di daerah jakarta adolah Taman Tabebuya Manuruik ambo. Taman yang barado di jagakarsa ko merupakan taman yang barasiah dan ancak. Pemandangan disiko banyak dihiasi jo papohonan dan bunga-bunga yang mirip bantuak sadang lagi ado di puncak.  Baa ko ancak dan ambi rekomendasikan kalian kasiko, soalnyo disiko juo ado taman bamaim anak-anak jo kolam yang ancak, cocok bana kalau yang mambaok anak-anak. Disiko ndak paralu lo mambayia tiket masuak, cukuik bayia uang kebersihan se. Jadi yang nio wisata alam pai lah ka kapulauan saribu ko pasti sanang, ndak kan manyasa gai do. Anak- anak disiko apolai pasti sanang bamaim pasia dan lainnyo.
Manuruik pandapek ambo, tingkek ke kepoan kalau wak tingga di desa tu masih tinggi. Buktinyo se kok ado oto truk nan mambaok perawat datang dan sadang taaparkir di salh satu rumah tetangganyo pasti tetangga nan lain abih mancigok sadonyo. Nio tau se apo nan nyo bali dek tetangga tu. Babeda kalau wak hiduik di kota. Hiduik batetangga ko hanyo sekedar saliang sapo manyapo se nyo. Nan maurus kehidupan urang lain ko jarang bana wak tamuan kalau hiduik di kota karano nyo lah sibuk jo karajo nyo masiang-masiang. Dari pado ka nambah-nambah baban isi utak ancak nyo siapa lu siapa gua se.
Waktu luang merupakan saat nan tapek untuak mabarasiahan rumah kalian sacaro detail. Beberapa langkah nan paralu kalian supayo efisien dalam mabarasiahan rumah adolah sebagai berikut: 1. Barasiahan abu-abu sacaro mandetail mulai dari lantai, perabot, plafon, sampai ka kipeh angin dan filter AC supayo rumah barasiah dari abu 2. Barasiahan kamar dengan caro mangganti aleh kasua supayo baketeri dan tungau ndak dapek tumbuah pado kasua kalian nan bisa manimbulan panyakik di kamudian hari. 3. Sapu dan pel lantai sampai ka suduik-suduik ruangan. Terakhir latak an pewangi ruangan. Dengan maikuik an langkah-langkah ko pasti ndak butuah waktu nan lamo untuak kalian buek rumah jadi rapi, barasiah, dan nyaman.
Olahraga favorit ambo dari ketek adolah baranang. Bagi kalian nan nio baraja baranang ado tahapan-tahapan nan harus kalian lakukan supayo bisa baranang. Nan pertamo lakukan pengenalan aia. Setelah itu barulah diaja an caro barangok dalam aia. Abis tu, baru mulai latihan mangapuang. Kok alah bisa mangapuang baru lanjuik ka latihan manggarik an kaki dalam aia. Kalau alah bisa lo mako lanjuik ka tahapan malatiah tangan jo langan. kalau sadonyo alah bisa barulah tahapan terakhir dengan mampelajari posisi tubuah di saat akan maluncua ka kolam ranang. Kurang labiah itulah tahapan nan harus kalian pelajari kalau nio pandai baranang. Semangat mancubo sanak.
Bahaso nan digunoan dalam kitab suci tagantuang jo tampek wahyu dan kapado sia utusan  wahyu Tuhan ka diturunkan. Al Quran mamakai bahaso Arab karano Arab marupokan bahaso asli Nabi Muhammad SAW dan bahaso resmi di nagari Arab saat itu. Salain itu, bahaso Arab marupokan bahaso nan digunoan oleh para nabi sabalunnyo, sahinggo manjadi bahasa nan tapek untuak manyampaian wahyu Allah SWT. Salain itu, bahaso Arab mamiliki keunikan dan kekuatan dalam manyampaian makna nan indak ado di bahaso lain. Dengan demikian, bahaso arab dipiliah untuak manyampaikan pesan dari Allah dalam Al Quran memiliki makna nan labiah kuek dan tapek sasaran kapado umat.
Urang acok karacunan satalah makan seafood dek ado kontaminasi bakteri dari lua. Risiko tajadinyo karacunan seafood bisa dikurangi jo pananganan nan tapek, dimulai dari sajak mambali, manyimpan, manyiapan dan mamasak seafood tu. Waktu mambali seafood pastian kalau seafood nan dijua masih segar dan baunnyo ndak busuak. Kalau bisa seafood nan dijua tu disimpan dalam pandingin suhu randah. Salanjuiknyo seafood nan wak bali harus disimpan dalam kulkas dengan suhu dibawah 5 derajat celsius. Untuak seafood bantuak kapitiang, udang atau lobster ancak nyo disimpan di tampek nan ado ventilasinyo. Waktu mangolah seafood biasoan untuak mamakai alaik nan beda jo untuak maolah bahan makanan lain, misalnyo talenan, wadah, dna pisau.
Anak-anak kini ketek-ketek alah di agiah hp dek amaknyo. Alun sakolah se alah ba hp ciek-ciek surang. Ciek anak ciek hp. Urang gaeknyo main hp nan anak alah sibuk lo jo hp nyo surang. Sabananyo ado lo pangaruah lingkungan terhadap keinginan anak untuak punyo hp. Saroman nan ambo alami kini, dek gara-gara kawannyo alah punyo hp anak ambo marengek-rengek lo minta dibalian hp padohal masih umua 3 tahun. Alah paniang kapalo ambo dek nyo. Tiok hari alah nyo hansik se dek anak. Akhirnyo tapaso juo ambo balian. Ba a lai. Lah itu lo jamannyo kini. Ndak bisa mangecek ndak awak dek nyo do.
Saramonic blink 500 prox q adolah teknologi barupo mikrofon tanpa kabel. Mikrofon tanpa kabel ko sadang banyak digunokan sairiang jo kamajuan zaman dan teknologi. Saramonic blink 500 prox q didukuang dengan spesifikasi nan sangaik tinggi. Saramonic blink 500 prox q ko mampunyoi desain nan minimalis. Salain saramonic blink 500 prox q ko mampunyoi layar barukuran ketek nan mampunyoi fungsi sabagai indikator. Layar ketek tersebut manggunokan panel OLED. Samantaro mikrofon nan digunokan dek saramonic blink 500 prox q adolah jenis mikrofon omnidirectional built-in nan mampunyoi sentivitas -39dB. Lalu baterai nan dipakai pado saramonic blink 500 prox q adolah baterai nan bajenis lithium.
Danau Singkarak talatak di talatak di duo kabupaten, yaitu Kabupaten Tanah Datar dan Kabuaten Solok. Danau Singkarak manuruik data adolah danau paliang lueh di Sumatera Barat. Manuruik data Danau Singkarak mampunyoi lueh 107,8 kilometer persegi. Danau Singkarak marupokan hulu dari sungai batang ombilin. Salain danau paliang lueh di Sumatera Barat, Danau Singkarak marupokan danau nomor 2 paliang lueh di Pulau Sumatera setelah Danau Toba. Danau Singkarak adolah danau tektonik nan dipangaruahi oleh sesar sumatera. Salain hal-hal tadi, Danau Singkarak menarik untuak dikunjuangi karano di dakek Danau Singkarak banyak rumah makan nan lamak. Jadi ayo kunjuangi Danau Singkarak dan rasokan surang sensasi liburan di siko.
Untuak pertamo kalinyo ambo dan keluarga pai ka pulau manggunoan kapa penumpang dengan waktu nan cukuik lamo yaitu kurang labiah 45 minik. Dulu pernah manyubarang pulau jo kapa tapi cuma 15 minik. Katiko itu, cuaca sedang ndak bagus, tapi apolah dayo karna hari alah ka maghrib kami harus baliak ka daratan. Salamo di perjalanan pulang dari kejauahan lah nampak aia ombak ko bawarna abu-abu nan manandoan banyaknyo guluangan-guluangan ombak ketek. Guluangan ombak-ombak ketek tu mambuek jalan kapa ko ndak tanang dan acok bana oleang. Bahkan, saat itu ado gelombang ombak nan cukuik gadang mahantam kapa kami sampai-sampai aia ombak cukuik banyak masuak ka dalam kapa nan mambuek kami panik. Untuang nelayan nan mambaok kapa ko lihai. Sepanjang perjalanan cuma bisa mangucap dalam hati dan berharap capek sampai ka daratan.
Andi nan saat itu terkena badai PHK inyo mamutuskan untuak baliak ka kampuangnyo terlabiah dahulu bia inyo dapek manenangkan pikiran saraya mamikirkan bagaimano tindakan salanjuiknyo nan haruih dilakukan. karano Andi alah manyiapkan benda darurat jo jumlah nan cukuik banyak dari sisihan gaji nan inyo Tabung salamo iko mambuat Andi indak terlalu bagitu kerepotan untuak mamikirkan bagaimano caro inyo kambali ka kampuang sarato uang untuak manghidupinyo salamo di kampuang tasabuik.  satalah 2 minggu di kampuang inyo mamutuskan untuak baliak ka kota bia dapek malamar ka perusahaan lain.  namun tiga minggu barlalu inyo alum jugo mandapekkan tawaran pakerjaan sahinggo inyo hanyo bisa manunggu dan mamanfaatkan uang dana daruratnyo sabagai pemasuakan untuak mamenuhi kebutuhan sahari-harinyo.
Bagi  sasaurang nan manginginkan untuak mambuka usaha diperlukan babarapo hal barikut.  partamo,  modal karano hal iko akan digunokan sabagai perputaran untuak manghasilkan produk sarato manawarkannyo kapado urang lain.  modal indak hanyo barupa uang namun jugo pengetahuan atau keahlian karano dalam manciptakan sabuah produk nan bagus sarato layak untuak dijual mamerlukan keahlian sarato uang.  kaduo,  samangat karano jika ingin mambuka usaha tetapi masih malas mako usaha tasabuik akan dipastikan indak dapek barkembang karano indak ado nan mangelola.  katigo,  hubungan elok jo masyarakat karano produk nan  dibuat pasti akan ditawarkan ka masyarakat mako dari itu mamiliki hubungan nan elok jo urang lain manjadi salah satu hal nan haruih dimiliki katiko mambuka usaha.
Ado juo namo Tari Reog yang alah terkenal juo sampai lua nagari. Tari Reog ko barasa dari Ponorogo, Jawa Timur yang alah mandunia. Tarian ko di lakuan oleh laki-laki yang mamakai topeng kapalo singa dan babulu merak. Barek topeng ko bisa mancapai 50 kilogram. Manuruik ambo urang nan bisa manarian tari ko yo urang yang kuek dan pemberani. Tari tradisional ko kecek nyo konon diciptakan oleh Ki Ageng Kutu, seorang abdi rajo majapahit tarakhir, Bra kertabumi. Ki Ageng Kutu ko yang mambarontak ka rajonyo manggunoan tarian ko untuak manyindia raja yang alah korupsi. Ado carito dari tarian yang alah mandunia ko.
Salah satu bisnis nan sangaik manjanjikan untuak dijalani adolah bisnis kuliner. Bisnis kuliner adolah jenis usaho nan bagarak di bidang makanan. Bisnis kuliner sangaik manjanjikan jiko kito manjalaninyo sacaro batua. Ado babarapo hal nan harus diparhatikan katiko manjalani bisnis kuliner. Partamo, bisnis kuliner harus manyasuaikan jo salero kabanyakan urang. Makanan nan mampunyoi cita raso khas tantunyo akan dilirik dek konsumen. Hal kaduo nan harus diparhatikan katiko manjalani bisnis kuliner adolah gaya hiduik. Di maso sekarang makanan bukan hanyo jadi pamueh raso litak, tapi jadi gaya hiduik juo. Hal salanjuiknyo nan paralu diparhatikan katiko manjalani bisnis kuliner adolah rencana pemasaran.  Hal iko paralu diparhatikan agar promosi dari bisnis kito nantinyo manjadi maksimal dan dapek manarik parhatian pambali.
Era digital kini, banyak urang nan mamasan makanan lalu handphone atau online. Indak paralu pai katampek yang jua makan. Caro iko efektif untuak mamudahkan dalam mancari makanan nan lamak. Caro iko digunoan pulo dek Fani dalam mamasan makanan. Fani mambuka konten urang nan pernah mareview makanan yang ka Fani bali. Konten creator manjalehan kalau makanan disitu dapek dikunjungi dek urang lain karena makanan tu lamak. Fani tatarik untuak mancubo makanan nan direkomendasian dek konten creator tu. Lalu, Fani mancubo mambali di salah satu aplikasi untuak mamasan makanan. Indak manunggu lamo, akhianyo makanan nan Fani pasan lalu online tu tibo diantaan kadakeknyo.
Tahun 2020, ado bukak tampek wisata didakek wilayah pabukikan namonyo Lereng Green View Tanjuang Alai. Di tahun iko, alun banyak urang tau kalau tampeknyo rancak, punyo pemandangan danau nan dapek mamanjoan mato. Tampek iko mulai banyak dikenal dek urang luar kota ditahun 2022 dek strategi promosi nan rancak. Pengunjung tatinggi dihadiri katiko hari rayo idul fitri tahun 2022 dengan rata-rata pengunjung 1.000-2.000 urang perharinyo. Manuruik survey, alasan urang pai ka tampek iko untuak refreshing dengan mancaliak pemandangan Danau Singkarak, Paralayang, Camping Ground. Promosi nan dibuek dek pengurus Lereng Green view diharok dapek manarik minat pangunjuang. Lereng Green Tanjuang Alai dapek dijadian list nan bisa dikunjungi di waktu luang.
Katiko mamasak di dapua, ventilasi udaro jadi hal nan paliang penting untuak diparhatian. Kenyamanan nan didapek dengan adonyo ventilasi udaro dapek malancarkan sirkulasi udaro sahinggo katiko mamasak aroma atau uap nan dihasilan dapek kalua dan digantian jo udara nan segar. Salain itu, dapua nan mampunyoi ventilasi udaro biasonyo labiah tarang walaupun indak balampu dibanding dapua nan tatuik. Dapua nan mamakai kompor gas sabagai media untuak maiduikan api dan mamasak, ventilasi udaro sangek diparaluan bia baun gas indak tasaber dan tajebak didalam dapua nan dapek mamanciang api. Dalam pamilihan rumah paralu diparhatian dapua nan mambari raso nyaman katiko mamasak contohnyo mamareso keadaan ventilasi udaronyo.
Pai ka Tebet Eco Park untuak manikmati hari libur sakola. Tampek wisata nan ado di Jakarta iko dulunyo dikenal jo Tebet Honda Park. Tampek nan balokasi di Jalan Tebet Barat Raya iko punyo sakitar 7 hektar tanah. Ado duo zona nan tapisah yaitu zona utara jo selatan. Untuak kasiko disarankan untuak manggunokan transportasi umum karano aksesnyo nan gampang dan murah. Untuak kendaraan pribadi ado lahan parkir nan alah disadioan dek pemerintah daerah. Untuak masuk kadalam taman iko indak paralu mangaluaan pitih tapi harus mamasuakan formulir kunjungan di aplikasi JAKI. Banyaknyo wahana nan ditawarkan mambuek banyak anak-anak suko maabihan hari disiko.
Budayo di Indonesia nan banyak dan babeda-beda iko mamarlukan identitas surang sahinggo dapek dikenali katiko ado urang nan mananyoan tentang daerah tasabuik. Bahaso adolah hal nan dapek manjadi pambedanyo. Sahinggo lagu nan manggunokan bahaso daerah tasabuik dapek dikatoan sabagai lagu daerah tatantu. Ado banyak lagu daerah nan kini alah di instrumenkan dengan labiah modern sahinggo karya musik akan labiah segar dan sasuai samo perkembangan zaman.  Mampunyoi banyak fungsi nan manjadian lagu daerah iko layak untuak dilestarikan agar identitas daerah indak luntur di perkembangan zaman iko. Lagu daerah iko rancak dipakai katiko ado upacaro adek maupun acaro nan dilakukan didaerah tasabuik. Hal iko untuak manandoan dima inyo kini sahinggo bangga samo identitas nan inyo punyo.
Jalan-jalan ka Sumatera Utara tantunyo awak gagal fokus mancaliak transportasi unik di siko. Namonyo Bentor yang artinyo becak motor kalau awak nio kaliliang di siko bisa manyarter bentor ko. Bentor ko bantuaknyo sakileh memang mirip jo becak yang uniknyo tampek duduk nyo disampiang motor, sopir nyo ko indak mangayuh sepeda soalnyo pakai motor, motor jo becak nyo ko di arek kan supayo manyatu. Sabananyo indak di medan se di daerah Sumatera bagian lain ado juo. Pai ka medan nio berwisata ka tampek-tampek liburan bisa juo awak mamakai bentor ko untuak mangaliliangi kota Medan. Baa lah tabayang uniknyo bantuak bentor ko kan.
Tono sajak ketek adolah seorang penggemar sepakbola sajati. Sepakbola adolah olahraga tim nan dimainkan 11 lawan 11 di lapangan nan panjangnyo sakitar 90-120 meter dan lebanyo sakitar 45-90 meter. Sepakbola partamo kali dimainkan pado abad ka 19 di Inggris. Namun jauah sabalum dimainkan di Inggris, ado nan mangatokan kalau sepakbola sabananyo barasal dari Chino. Bahkan ado juo nan mangatokan kalau sepakbola barasal dari Romawi. Ado catatan nan mangatokan kalau sepakbola lah ado dalam budaya mesoamerika kuno. Hal nan manjadi pambeda sepakbola nan dimainkan dalam budaya mesoamerika kuno dan sepakbola nan kito kenal kini adolah soal kepentingannyo. Dalam budaya mesoamerika, sepakbola dimainkan untuak acara ritual. Samantaro sepakbola zaman kini dimainkan sabagai hiburan bagi urang nan main dan manontonnyo.
Sambal matah, lado asli dari Pulau Dewata, Bali. Sambal matah ko merupakan lado nan diolah mentah dan indak digiliang. Isi ladonyo ado bawang merah, bawang putiah, sarai, lado kutu, dan daun jeruk. Sado bahan-bahannyo ko diiris-iris se dan dicampua. Harum lado ko khas karno diagiah minyak karambia. Kombinasi rasonyo pun cocok bana, raso padeh dari lado kutu jo bawang, raso manih dari minyak karambia, raso gurih didapek dari terasi, dan raso aromatik dari sarai dan daun jeruk. Ambo suko dek kombinasi rasonyo itu. Lado ko jadi ka makanan palangkok makanan bali. Tapi kini lado matah kini lah bisa dimakan basamo jo makanan lain.
Sholat berjama'ah dirumah dan basamo-samo mambaco al-qur'an. Kegiatan ko memang rutin kami usahoan untuak dilaksanoan basamo keluargo. Banyak pahalo juo bagi awak nan malaksanoan sholat sacaro bajamaah. Sholat marupokan cahayo  dan panyalamaik di hari kiamat. Pahalo nyo 27 kali lipek kalau awak bisa malaksanoan nyo sacaro bajamaah apolai ditambuah jo mambaco al-quran basamo. Mangko dari itu untuak awak kasadonyo umaik muslim, katiko sadang ado urang nan bisa awak jamaah atau bisa awak malaksanoan jamaah, marilah awak sholat sacaro bajamaah jadi indak surang-surang se taruih. Tujuannyo bukan untuak kepentingan pribadi tapi karena nio ridho dan pertolongan dari Allah SWT dan sagalo kabaikan yang ado.
Dulu, pas masih ketek den suko bana makan tomaik matah untuak dikudok-kudok. Indak heran, pas ketek tu kulik den nampak labiah sehat dek acok makan tomaik. Suatu katiko, pas den sudah sakik campak, kecek amak den tibo-tibo se den ndak suko mangkudok tomaik lai. Indak hanyo tomaik, den jadi indak suko mamakan sayua. Tapi, samakin gadang, den alah samakin paham pulo kalau tubuah kito paralu serat dari sayua dan buah-buahan. Samanjak itu den mancubo untuak maolah sayua jo buah sasuai kainginan den supayo serat tubuah den tetap tapanuahi. Kini, den suko maolah sayua dan buah manjadi salad nan ditambah mayonais. Biasonyo sayua-sayua nan den masuakan itu den masak satangah matang dulu, jadi indak sapanuahnyo matah. Sadangkan kalau buah, biasonyo den potong-potong 3 sampai 4 macam buah, tu ditambah mayonais samo keju diatehnyo.